15-jarige vas oor rooftog by Seepunt-skool | Maroela Media
Sea Point High School (Foto: Facebook)
'n 15-jarige seun is Sondagoggend in hegtenis geneem in verband met 'n rooftog by 'n hoërskool in Seepunt.
Lt.kol. André Traut, woordvoerder van die polisie, het gesê die polisie het die tiener, wat 'n skolier by dieselfde skool is, in hegtenis geneem op aanklag van gewapende roof. Hy is oorspronklik van Philippi-Oos. "Tydens 'n soektog by sy huis het beamptes beslag gelê op ses selfoonomhulsels, wat vermoedelik gesteel is tydens die rooftog. Hy is deur middel van kringtelevisiebeeldmateriaal uitgeken."
Rowers het Woensdagoggend om 10:10 op die skool toegeslaan. Hulle het 'n klaskamer betree waar die skoliere besig was met eksamen. "Die onderwyser en skoliere is met vuurwapens aangehou en verskeie selfone is gesteel."
Die tiener sal na verwagting Maandag in 'n hof in Kaapstad verskyn. "Die soektog na sy medepligtiges duur voort."